作者:姚合
標題:和門下李相餞西蜀相公
內容:聖朝同舜日，作相有夔龍。理化知無外，烝黎盡可封。燮和皆達識，出入並登庸。武騎增餘勇，儒冠貴所從。贈詩全六義，出鎮越千峰。連日陳天樂，芳筵疊酒鐘。烏臺情已洽，鳳閣分彌濃。棧轉旌搖水，崖高馬蹋松。恩深施遠俗，化美見前蹤。江曉流巴字，山晴聳劍峰。雙油擁上宰，四海羨臨邛。先路聲華遠，離京詔旨重。歲除今向盡，春色即相逢。嫩葉抽赬蕊，新苔長翠茸。冰銷魚潎潎，林暖鳥噰噰。泉落聞難盡，花開看不供。青城方眷戀，黃閣竟從容。計日歸臺席，還聽長樂鐘。